David Gerard a tras concluziile după eșecul României în Rugby Europe Championship 2024: "Nu e acceptabil la acest nivel"
Naţionala României a fost învinsă de Spania, cu 33-40 (12-21), la Paris, în finala mică a Rugby Europe Championship 2024.
"La acest nivel nu e acceptabil să jucăm doar jumătate de meci", a recunoscut David Gerard
Antrenorul "stejarilor", francezul David Gerard, a afirmat că echipa României a jucat doar o jumătate de meci, ceea ce este inacceptabil la acest nivel.
"A fost complicat, pentru că am jucat doar jumătate de meci, 20 de minute în prima repriză şi 20 în cea de-a doua. La acest nivel nu e acceptabil să jucăm doar jumătate de meci.
Există o mică frustrare, dar realitatea este că Spania a jucat dezarmant", a afirmat Gerard într-un interviu publicat pe pagina de Facebook a Federaţiei Române de Rugby.
Întrebat ce a făcut diferenţa în meciul cu Spania, tehnicianul francez a spus că jucătorii săi au fost deficitari la capitolul disciplină şi că le-a lipsit eficienţa.
"Disciplina noastră a fost săracă şi eficienţa. Şi nu este normal la acest nivel. Trebuia să fim mult mai agresivi în apărare. Mai avem multe de învăţat, prea multe.
Au lipsit mulţi jucători în acest sezon al REC, dar sunt foarte mândru de cei care au fost prezenţi. Trebuie să ne uităm către viitorul sezon în care trebuie să dăm tot ce avem mai bun", a completat Gerard.
În ediția trecută a competiției, România a învins Spania cu 31-25, la Badajoz, în finala mică, astfel că a câștigat medaliile de bronz.